b"\n_START_ARTICLE_\nKaren Blixen\n_START_SECTION_\nInf\xc3\xa0ncia\n_START_PARAGRAPH_\nEl seu pare, Whihelm Dinesen, militar, parlamentari, es va su\xc3\xafcidar quan ella tenia 10 anys, turmentat per no resistir la pressi\xc3\xb3 de patir s\xc3\xadfilis. La seva mare, Ingeborg Westenholz, va quedar sola amb cinc fills al seu c\xc3\xa0rrec, als quals va poder mantenir gr\xc3\xa0cies a l'ajuda familiar. Karen, com les seves germanes, es va educar en prestigioses escoles su\xc3\xafsses.\n_START_SECTION_\nViatge a \xc3\x80frica\n_START_PARAGRAPH_\nKaren Dinesen es va casar amb el seu cos\xc3\xad lluny\xc3\xa0, el bar\xc3\xb3 Bror Blixen-Finecke, amb qui va iniciar a Kenya una plantaci\xc3\xb3 de caf\xc3\xa8. El matrimoni va ser dif\xc3\xadcil. En el primer any, el seu marit li va contagiar la s\xc3\xadfilis, per\xc3\xb2 tot i aix\xc3\xb2, la malaltia mai no es va manifestar de forma greu. A Nairobi, Karen va con\xc3\xa8ixer Denys Finch Hatton, un pilot de l'ex\xc3\xa8rcit brit\xc3\xa0nic establert a Kenya. _NEWLINE_Van encetar una relaci\xc3\xb3 amorosa intensa, per\xc3\xb2 problem\xc3\xa0tica. Al cap de poc (1925), el matrimoni va decidir divorciar-se i Karen Blixen va quedar a c\xc3\xa0rrec de la plantaci\xc3\xb3 fins que la caiguda dels preus agr\xc3\xadcoles del 1931 la van for\xc3\xa7ar a vendre-la i tornar al seu pa\xc3\xads natal. _NEWLINE_Si b\xc3\xa9 ja havia publicat alguns treballs, \xc3\xa9s ara quan comen\xc3\xa7a la seva carrera liter\xc3\xa0ria sota diversos pseud\xc3\xb2nims, el m\xc3\xa9s conegut dels quals \xc3\xa9s Isak Dinesen, amb el qual va publicar una s\xc3\xa8rie d'apunts autobiogr\xc3\xa0fics sobre la seva vida a \xc3\x80frica. Per\xc3\xb2 va ser Mem\xc3\xb2ries d'\xc3\x80frica (1937) l'obra que sense dubte la va catapultar a la fama a nivell mundial. Ultra les moltes edicions en llibre, Sydney Pollack en va fer el 1985 una pel\xc2\xb7l\xc3\xadcula de gran \xc3\xa8xit, Out of Africa, amb Meryl Streep i Robert Redford en els papers protagonistes._NEWLINE_Hom va batejar amb el seu nom un asteroide descobert el 1985, el (3318) Blixen."